  Виталий Пронин Толэзь талэсь азьло ми, Татарстанысь Балтач ёросысь удмуртъёс, «Кенеш» автономимылы 25 ар тырмонэз пусйимы, чебер фестиваль отчытӥмы.Ужрад туж ӟеч пӧрмиз. «Оло, Кремль двореце шедиськем!» - таӵе шумпотон мылкыдъёссэс палькказы юбилее лыктэмъёс. Удмуртлыкез азинтон удысэ трос аръёс ӵоже пыриськем 40 мурт  таукаронъёсын но данъян грамотаосын пусъемын вал. Пӧлазы бигеръёс но. Та ужрадэз дасяку, мон пайми: макем кужымзэс поныса, ужазы бигеръёс удмуртъёслэсь праздниксэс ортчытон понна! Нимысьтыз пусйысал культурая отделысь методистъёсмес. Соос быгато вал  «ужмы со сяна но трос, ойдо луэм ини» шуыны. Но вань мылкыдзэс сётыса, визь-кужымзэс поныса, лумбытэн тыршизы сценариез вылӥ куронъёсъя тупатон бордын. Нош гуртъёсысь самодеятельной артистъёс макем чебер номеръёс дасяллям!Та быдӟа ужрадэз дасяны капчи ӧй вал. Но огъя тыршеммылэн емышез - ог 400 люкаськем адямиос пыласькизы удмурт крезьгур пӧлын, шумпотон синвузэс ӵушылӥзы, удмурт луэменызы данъяськизы, мылкыдъёссы гомӟизы.  Эшшо одӥг шумпотон - ёросысьтымы культурая отдел та вунонтэм ӝытмес диске гожтӥз, сое вань удмурт клубъёсмылы кузьмалоз. Озьы та лул узырлыкмы ёросысь котькуд гуртлы, коркалы-семьялы, бускельёслы пыӵалоз.«Кенеш» огазеяськонлэн правлениезлэн нимыныз тау карисько та вунонтэм ӝытэз ортчытонэ кужымзэс понэм артистъёслы, ёрос кивалтэтлы, культурая отделын ужасьёслы, Ижкарысь, Казаньысь, Карлыганысь но Кукмор ёросысь вуэм дуно куноослы, гажаса лыктэм учкисьёслы. Тау юбилеймес нуисьёслы - Сырья гуртысь Нина Байковалы но Карек-Серма гуртысь Игорь Игнатьевлы. Нимысьтыз тау  шуисько Карек-Серма гуртысь Василий Никитинлы. Ӧйтӧд, дӥсьтысал меда мон ачим та быдӟа уж борды басьтӥськыны, Василий Петрович «ойдо ортчытом!» ӧй шуысал ке.Балтач ёросамы туннэ 4 сюрс 29 удмурт лыдъяське. Ваньзы соос удмурт сямен чылкыт вераськыны тыршизы ке, Татарстанын удмурт кылмы уз быры!Татарстанысь Балтач ёросысь удмуртъёслэн «Кенеш» автономизылэн кивалтӥсез Леонид Сапожников  